Maryana İskəndər

Maryana İskəndər (; ) — Misir əsilli amerikalı sosial sahibkar və hüquqşünas. 2022-ci ildə o, Vikimedia Fondunun baş icraçı direktoru (CEO) vəzifəsində Ketrin Maheri əvəz edib. Bu vəzifədən əvvəl İskəndər Harambee Youth Employment Accelerator şirkətinin baş direktoru və Nyu-Yorkda Amerika Planlaşdırılmış Valideynlik Federasiyasının keçmiş baş əməliyyat direktoru olub.

 Həyatı 
Maryana İskəndər Misirin Qahirə şəhərində anadan olub. 4 yaşında ailəsi ilə birlikdə ABŞ-yə mühacirət edib, Texas ştatının Round Rock şəhərində məskunlaşıb. Harri S. Truman təqaüdü ilə Rays Universitetinə daxil olub və 1997-ci ildə sosiologiya üzrə bakalavr dərəcəsində fəqlənmə ilə məzun olub.

1999-cu ildə İskəndər, Rodos təqaüdü ilə Oksford Universitetinin Triniti Kollecində magistr dərəcəsi alıb və burada Rodos Qadınlar Assosiasiyasını qurub. Daha sonra Yel Hüquq Məktəbinə daxil olub və 2003-cü ildə Yuris Doktoru dərəcəsi ilə bitirib.

 Karyerası 
Oksfordu bitirdikdən sonra İskəndər karyerasına McKinsey & Company-də başlayıb. Yel Hüquq Məktəbini bitirdikdən sonra isə İllinoys ştatının Çikaqo şəhərindəki Yeddinci Dairə Apellyasiya Məhkəməsində böyük dairə hakimi D. P. Vud üçün katiblik edib. Daha sonra o, Rays Universitetinin prezidenti Devid Libronun müşaviri vəzifəsində çalışıb. 2 ildən sonra İskəndər Nyu Yorkda Amerika Planlaşdırılmış Valideynlik Federasiyasının baş əməliyyat direktoru vəzifəsi üçün Raysdakı vəzifəsindən ayrılıb. O, həmçinin W. L. Gore & Associates üçün strategiya məsləhətçisi kimi fəaliyyət göstərib və Nyu-Yorkda Cravath, Swaine & Moore və Hyustonda Vinson & Elkins şirkətlərində hüquq işçisi kimi işləyib.

Planlaşdırılmış Valideynlik Federasiyasında işlədikdən sonra İskəndər 2012-ci ildə Cənubi Afrikada Harambee Youth Employment Accelerator təşkilatında baş əməliyyat direktoru oldu və 2013-cü ildə baş direktor vəzifəsinə yüksəldi. Harambee, gənclər arasında işsizliyi azaltmaq və ilk dəfə işçi qüvvəsinə daxil olan şəxslərin məşğulluğunu artırmaq üçün işəgötürənləri bu gənc işçilərlə əlaqələndirməyə yönəlmiş bir təşəbbüsdür. 2015-ci ildə İskəndər Nyu-York şəhərində Klinton Qlobal Təşəbbüsü qarşısında Harambee-nin Cənubi Afrikalı gənclərə 50.000 iş və iş təcrübəsi təqdim edəcəyinə dair öhdəlik götürdü; o, keçmiş ABŞ prezidenti Bill Klintonun Yohannesburqa səfəri zamanı Harambee-nin 2018-ci ilə qədər 85.000-dən çox belə fürsət təqdim edərək öhdəliklərini aşdığı məlumatını bölüşdü.

Baş direktor vəzifəsində işlədiyi müddətdə qeyri-kommersiya təşkilatı 2019-cu ilin iyun ayına kimi 500 müəssisə ilə əməkdaşlıq edərək 100.000 gənc işçini iş imkanları ilə birləşdirdi.

İskəndər 2021-ci il sentyabrın 14-də Vikimedia Fondunun baş direktoru təyin edilib və 5 yanvar 2022-ci ildə vəzifəsinin icrasına başlayıb. Müsahibələrində o, vəzifəyə gəldikdən sonra prioritetlərinin Vikipediyanın könüllü yazarlarını və redaktorlarını şaxələndirmək və Vikimedia Fondunun məlumata əlçatanlıq missiyasını dəstəkləmək olduğunu bildirib.

2023-cü ildə İskəndər Yel Qəyyumlar Şurasına seçilib.

 Mükafatları 
İskəndər Skoll Sosial Sahibkarlıq Mükafatı və Yel Hüquq Məktəbinin Görkəmli Məzunu Mükafatı da daxil olmaqla bir sıra mükafat və təqaüdlərin sahibidir. 2002-ci ildə o, "ABŞ cəmiyyətinə, mədəniyyətinə və ya akademik sahələrinə əhəmiyyətli töhfələr verməyə hazır olan" immiqrantlara və ya immiqrantların uşaqlarına verilən Yeni Amerikalılar üçün Paul & Daisy Soros Təqaüdünə layiq görülüb. O, Rodos Təqaüdü və Harri S. Truman Təqaüdü alıb. İskəndər həmçinin Aspen İnstitutunun 2006-cı ildə Henry Crown Təqaüdçüləri sinfinin və Aspen Qlobal Liderlik Şəbəkəsinin üzvü olub.

 İstinadlar 

Kateqoriya:Vikimedia Fondunun əməkdaşları